ในกรณีของความสามารถในการปรับแต่งของระบบ DeFi ของเครือข่าย Aave ได้รวมเข้ากับแพลตฟอร์ม DEX อื่น ๆ เช่น Balancer เพื่อสร้างผลิตภัณฑ์และกลไกทางการเงินที่แปลกใหม่ โดยโมดูลความปลอดภัยของ Aave อยู่ในรูปแบบของกลุ่มสภาพคล่อง (Liquidity Pool) ที่ถูกกำหนดโดยแพลตฟอร์ม Balancer ซึ่งผู้ที่ถือโทเคน AAVE จะสามารถล็อคโทเคนของตนเองเพื่อรับโทเคน AAVE เพิ่มเติมได้ และสามารถลงคะแนนในการตัดสินใจต่อการปรับปรุงโปรโตคอลได้เช่นกัน นอกจากนี้โทเคน AAVE ที่ถูกล็อคในโมดูลความปลอดภัยจะได้รับค่าธรรมเนียมจากโปรโตคอลของ Aave ได้ เพื่อให้กลไกรักษาสภาพคล่องมีความน่าเชื่อถือมากขึ้น อีกทั้งยังกลายเป็นหลักประกันสุดท้ายในกรณีที่เกิดเหตุการณ์ขาดดุล จากการใช้สินทรัพย์บน Aave มากเกินไปหรือแม้กระทั่งความเสี่ยงที่สภาพคล่องจะหมด
โดยการรักษาสภาพคล่องผ่านหลักประกันส่วนเกินนั้น เป็นหัวใจสำคัญของแพลตฟอร์ม Aave หากไม่มีสภาพคล่อง ก็จะไม่มีการกู้ยืมใหม่เกิดขึ้นได้ และในกรณีของเหตุการณ์ขาดดุลนั้น โทเคน AAVE ที่ล็อคอยู่ในโมดูลความปลอดภัยมากถึง 30% จากจำนวนอุปทานทั้งหมด จะถูกขายเพื่อเพิ่มสภาพคล่องให้กับโปรโตคอลต่อไปได้
อย่างไรก็ตามหากคุณต้องการเป็นเจ้าของโทเคน AAVE นั้นสามารถซื้อได้โดยตรงจากแพลตฟอร์มหลักอย่างเครือข่าย Aave และนอกจากนี้ยังสามารถซื้อขายเพื่อเก็งกำไรในตลาดแลกเปลี่ยนรองได้เช่นเดียวกันกับคริปโตเคอเรนซีตัวอื่น ๆ ตัวอย่างเช่น Binance, Kraken, Bitfinex และ FTX เป็นต้น